صفره جفوف ايدك
و حجيك
المسموم
لون اصفر طلع و الريح إجت صفره
اني ادري بصحبتك تالي تطلع نار
حرگت كلشي حرگت صحبة الگشرة
عساهة بـبخت گلبي الـما عرف يختار
و العرفني بيك و بحظه و بـعمرة
تتذكر من گلتلك لا تلح عالبير؟
هسه شلون تشرب طلعت الصخرة!!
و گتلك لا تذب جرتك ما ظل ماي
مو كل مرة ترجع سالمة الجرة
قطرة مي روحي و مرهة جفك حيل
طشرهة و بجت و إختنگت القطرة
بعد شتريد مني بيا دفو اتلگاك؟
اگلك ثلج بعدك صار الجمرة
هسه تريد ترجع من بعد ما راح
عمري و شد متاعه و تيهت أمرة
هيج اني غشيم و انغلب مرتين!!
احبك من جديد و ترجع الـكرة
لا تتعب بعد راحت الشارة البيك
من سديت بابك سدوا الحضره
و اني المن بعد فاتح ضريح الشوگ
شباج الگلب ما يحمل العصره
بعيوني گبل جانت الدنيه نجوم
هسه تطشرت و تبدت الگمرة
عساهة بذمتك راح احرگ البستان
خلهة تموت جوع جروحك الفقره
الا الموت شفتك بس گلت بي روح
شوف شگد جبتهة وياك عالفطرة
و هسه تريد روحي و لازم اكفر بيك
ما دامك صنم ما تنحسب كفره
__
منقول